b'\n_START_ARTICLE_\nMaymana\n_START_PARAGRAPH_\nMaymana, Meymaneh o Maimana (Persa: \xd9\x85\xdb\x8c\xd9\x85\xd9\x86\xd9\x87) \xc3\xa9s una ciutat de l\'Afganistan, capital de la prov\xc3\xadncia de Faryab i del districte de Maymana, situada a 35\xc2\xb0\xc2\xa056\xe2\x80\xb2\xc2\xa0N, 64\xc2\xb0\xc2\xa045\xe2\x80\xb2\xc2\xa0E a 877 metres d\'altura a l\'antic llit del riu Qeysar. La poblaci\xc3\xb3 al segle XIX s\'estimava entre quinze mil i divuit mil persones, la majoria uzbeks. El 1958 s\'estimava en 30.000, i al cens de [1978] era de 38,250, i al de 1982 de 56.973. La poblaci\xc3\xb3 el 2004 Maymana \xc3\xa9s de 75.900 habitants.\n_START_SECTION_\nEconomia\n_START_PARAGRAPH_\n\xc3\x89s una zona agr\xc3\xadcola de bon rendiment aprofitant el reg del riu Qeysar. A Karakul es fa el comer\xc3\xa7 de bestiar de manera important amb els n\xc3\xb2mades. Des dels anys setanta la ind\xc3\xbastria del cot\xc3\xb3 es va desenvolupar a la ciutat. Maymana \xc3\xa9s mercat de pell, seda, estores, blat, civada, melons i ra\xc3\xafms. _NEWLINE_Hi ha un aeroport a uns 3\xc2\xa0km a l\'oest en una vall rodejada de muntanyes de fins a 3.700 metres, amb pista de grava.\n_START_SECTION_\nHist\xc3\xb2ria\n_START_PARAGRAPH_\nLa ciutadella dataria de l\'edat del ferro; material cer\xc3\xa0mics del Neol\xc3\xadtic s\'han trobat a una cova propera anomenada Bilchiragh amb objectes entre el Paleol\xc3\xadtic i el Neol\xc3\xadtic (edat del bronze). Ptolemeu esmenta una Nisaia a Margiana. El Vendidad esmenta una Niyasa i la geografia arm\xc3\xa8nia de vers el segle VIII esmenta Nsai-mianak del persa Nisak-i-Mianak (Nisa Mitjana). Els musulmans l\'esmenten a partir del segle VIII com al-Yahudiyya. Al segle IX tenia una comuniotat jueva important i una gran mesquita i al segle X era la resid\xc3\xa8ncia d\'un malik que governava Guzganan o Guzgan o Faryab. Vegeu dinastia farigh\xc3\xbanida._NEWLINE_Vers el 1011 el principat fou annexionat als dominis gazn\xc3\xa8vides. Va passar als g\xc3\xbarides, khwarizmshah i mongols i fou part del khanat de Txagatai. El nom de Maymand (que voldria dir "Vila afortunada" apareix al segle XIII o despr\xc3\xa9s i la vila de Maymand de la que eren originaris la fam\xc3\xadlia del visir gazn\xc3\xa8vida Ahmad ibn Hasan Maymandi, estava al Zabulistan en un lloc no identificat proper a Gazni. El nom Maymama hauria esdevingut habitual sel segle XIV._NEWLINE_Al segle XVI va estar en mans dels uzbeks shib\xc3\xa0nides. El 1752 el territori fou conquerit per Ahmad Shah Durrani de Kabul que va nomenar governador a un soldat de fortuna de nom Haji Khan, governador de Balkh, amb la condici\xc3\xb3 que havia de proveir un contingent de tropes. Haji va designar a un parent per governar Maimana. A la seva mort, la data de la qual no es coneix, el territori de Maimana va passar al seu fill Jan Khan que fou enderrocat del poder a Balkh el 1786 refugiant-se a Maimana on va morir el 1790. Els seus fills es van disputar l\'her\xc3\xa8ncia i un d\'ells fou cegat i un altre va morir a les lluites; el m\xc3\xa9s jove, Ahmad Khan, va governar del 1798 fins al 1810. Va acabar el segle XVIII com un dels khanats uzbeks semi-independent junt amb els khanats de Sar-i Pol, Shibarghan i Andkhuy, que giraven a l\'\xc3\xb2rbita de Bukhar\xc3\xa0 _NEWLINE_Va morir durant una revolta i el va succeir el seu fill gran Mihrab Khan, que va haver de fugir buscant refugi a la tomba del xerif prop de Balkh i el seu cos\xc3\xad Allah Yar Khan es va apoderar del tron i va governar fins al 1826 quan ca morir del c\xc3\xb2lera. Llavors va poder tornar Mihrab Khan que va ocupar el poder per un temps fins que fou enverinat per una de les seves esposes vers 1845. Els dos fills Ukmet Khan (Hikmat Khan) i Shir Khan, es van disputar la successi\xc3\xb3. Inicialment el primer tenia m\xc3\xa9s dret com a germ\xc3\xa0 gran per\xc3\xb2 preferia el vi i els negocis i va acabar abandonant el poder al seu germ\xc3\xa0, per\xc3\xb2 els seus partidaris no li ho van permetre; la guerra va portar molta mis\xc3\xa8ria i l\'emir d\'Herat Yar Muhammad (1842-1851), que era el sobir\xc3\xa0 nominal superior, va fer de mediador i finalment es va acordar que Hikmat governaria sobre mercaders i pagesos, i Dhir Khan residiria a la ciutadella i governaria als ciutadans i l\'ex\xc3\xa8rcit, cosa que donava el virtual control de l\'estat a Shir Khan. Yar Muhammad va exercir un cert control sobre Maimana fins al 1851 per\xc3\xb2 despr\xc3\xa9s va retornar a ser independent. El 1853 Hikmat fou assassinat per un germ\xc3\xa0 de nom Yakub Mirza que el va tirar de dalt baixa de les muralles. Yakub governava quan l\'orientalista hongar\xc3\xa8s Vambery va passar per Maimana el 1863. Tenia un nebot de nom Husayn Khan que sembla que havia estat proclamat sobir\xc3\xa0 nominal, per\xc3\xb2 no tenia cap poder, el qual exercia Yakub com a visir. Vers el 1854 l\'emir de Bukhar\xc3\xa0 va enviar al khan un subsidi de 10.000 tiles i li va demanar unir les seves forces a les de Bukhar\xc3\xa0 contra els afganesos que li disputaven la possessi\xc3\xb3 de Maymana. Husayn no va esperar reunir-se amb les forces bukharianes, va actuar pel seu compte i va ocupar algunes viles menors._NEWLINE_El 1863, quan hi va estar Vambery, Husayn preparava una nova campanya. Vambery diu que Maymana tenia 1500 cases (10.000 habitants) i el bazar estava en ru\xc3\xafnes. Yakub hauria mort entre 1864 i 1873. El 1873 l\'acord anglo-rus va deixar Maymana dins l\'esfera d\'influ\xc3\xa8ncia de l\'Afganistan junt amb els altres tres khanats de Sar-i Pol, Shibarghan i Andkhuy. El 1883-1884 l\'emir de l\'Afganistan va enviar un ex\xc3\xa8rcit i el khan Dilawar Khan es va rendir i fou enviat a Kabul; l\'emir va nomenar un membre de la fam\xc3\xadlia reial (Husayn Khan, que havia estat enderrocat per Dilawar) com a wali (governador) amb poders limitats, amb un resident afgan\xc3\xa8s (Kemal Khan) que era qui tenia el poder efectiu; el 1892 les tribus i els habitants de Maymana es van revoltar per\xc3\xb2 foren derrotats f\xc3\xa0cilment; el wali Husayn fou destitu\xc3\xaft i Maymana establerta com a prov\xc3\xadncia ordin\xc3\xa0ria. Maymana fou destru\xc3\xafda i nom\xc3\xa9s un petit percentatge de la poblaci\xc3\xb3 va poder restar a la ciutat que en bona part estava en ru\xc3\xafnes al segle XX. La reconstrucci\xc3\xb3 es va iniciar el 1934 i el 1949 la part occidental de la vella ciutat fou renovada i la vella ciutadella convertida en parc. Despr\xc3\xa9s del per\xc3\xadode comunista, va caure en poder dels guerrillers isl\xc3\xa0mics i finalment de la seva branca m\xc3\xa9s extremista, els talibans fins que foren eliminats per l\'ocupaci\xc3\xb3 americana. Un equip anomenat de reconstrucci\xc3\xb3, dirigit per Noruega i amb forces finlandeses i letones, es va encarregar de la prov\xc3\xadncia.'